b'\n_START_ARTICLE_\nMedenica\n_START_SECTION_\nMedeni\xc4\x8dna votlina\n_START_PARAGRAPH_\nMedeni\xc4\x8dna votlina je telesna votlina, ki je omejena s kostmi medenice in v glavnem vsebuje reproduktivne organe in danko. Terminalna \xc4\x8drta razmejuje malo oziroma pravo medenico, ki le\xc5\xbei pod terminalno \xc4\x8drto, in veliko oziroma la\xc5\xbeno medenico, ki le\xc5\xbei nad njo.\n_START_SECTION_\nMedeni\xc4\x8dno dno\n_START_PARAGRAPH_\nMedeni\xc4\x8dno dno ima dve nasprotujo\xc4\x8di si funkciji. Prva je zapiranje medeni\xc4\x8dne in trebu\xc5\xa1ne votline in no\xc5\xa1enje bremena, to je organov. Po drugi strani pa tudi skrbi za nadzorovano odpiranje danke in urogenitalnega sistema. Za opravljanje teh dveh nalog mora biti medeni\xc4\x8dno dno sestavljeno iz ve\xc4\x8d nivojev mi\xc5\xa1ic in vezivnega tkiva._NEWLINE_Blizu anusa in se\xc4\x8dnice se nahajati mi\xc5\xa1ici zapiralki, zunanji analni in uretralni sfinkter. V tem predelu najdemo tudi mi\xc5\xa1ico musculus ischiocavernosus, ki iztisne kri v corpus cavernosum penisa pri mo\xc5\xa1kih, pri \xc5\xbeenskah pa v \xc5\xa1\xc4\x8degetav\xc4\x8dek.\n_START_SECTION_\nFunkcija\n_START_PARAGRAPH_\nOkostje medenice je valjast obro\xc4\x8d kosti, ki povezuje hrbtenico s stegnenicama. Njene osnovne naloge so no\xc5\xa1enje te\xc5\xbee zgornjega dela telesa med sedenjem in stanjem, prena\xc5\xa1anje te te\xc5\xbee iz aksialnega okostja v spodnji del telesa med stanjem in hojo ter zagotavljanje pritrditve in prena\xc5\xa1anje mo\xc4\x8di mi\xc5\xa1ic, odgovornih za gibanje in dr\xc5\xbeo. V primerjavi z ramenskim obro\xc4\x8dem je medeni\xc4\x8dni obro\xc4\x8d mo\xc4\x8dnej\xc5\xa1i in bolj tog._NEWLINE_Njene sekundarne naloge so za\xc5\xa1\xc4\x8dita notranjih organov v tem predelu (se\xc4\x8dila in notranji reproduktivni organi) in zagotavljanje pritrditve zunanjih reproduktivnih organov ter pripadajo\xc4\x8dih mi\xc5\xa1ic in membran.\n_START_SECTION_\nNose\xc4\x8dnost in porod\n_START_PARAGRAPH_\nV poznej\xc5\xa1em obdobju nose\xc4\x8dnosti se glava ploda nahaja znotraj medenice. Sklepi teh kosti se omeh\xc4\x8dajo zaradi u\xc4\x8dinka nose\xc4\x8dnostnih hormonov. Zaradi teh dejavnikov se lahko pojavijo bole\xc4\x8dine medeni\xc4\x8dnega sklepa (disfunkcija simfizne kosti). Ko se pribli\xc5\xbeuje konec nose\xc4\x8dnosti in s tem porod, popustijo tudi ligamenti sakroiliakalnega sklepa, kar je bolj kot pri \xc4\x8dloveku dobro vidno pri kravi. Med porodom plod prehaja skozi materni\xc4\x8dno odprtino medenice, razen \xc4\x8de se opravi carski rez.\n_START_SECTION_\nKlini\xc4\x8dni pomen\n_START_PARAGRAPH_\nZlomi kolka pogosto prizadenejo starej\xc5\xa1e, med katerimi se pogosteje pojavijo pri \xc5\xbeenskah. Vzrok za te zlome najve\xc4\x8dkrat osteoporoza. Obstajajo tudi razli\xc4\x8dne vrste medeni\xc4\x8dnih zlomov, ki se najpogosteje pojavijo kot posledica prometne nesre\xc4\x8de._NEWLINE_Bole\xc4\x8dine v medenici lahko prizadenejo kogarkoli in imajo razli\xc4\x8dne vzroke: endometrioza pri \xc5\xbeenskah, \xc4\x8drevesne adhezije, sindrom razdra\xc5\xbeljivega \xc4\x8drevesja ali intersticijski cistitis._NEWLINE_Obstaja veliko anatomskih razli\xc4\x8dic medenice. Pri \xc5\xbeenskah je lahko ta veliko ve\xc4\x8dja od normale, kar imenujemo pelvis justo major, lahko pa je tudi veliko manj\xc5\xa1a, kar se imenuje pelvis justo minor. Mo\xc5\xbeen je tudi pojav androidne medenice pri \xc5\xbeenski \xe2\x80\x93 oblike, ki je zna\xc4\x8dilna za mo\xc5\xa1ke. Ta oblika se lahko izka\xc5\xbee za problemati\xc4\x8dno pri porodu.\n_START_SECTION_\nDruge \xc5\xbeivali\n_START_PARAGRAPH_\nMedeni\xc4\x8dni obro\xc4\x8d je bil prisoten \xc5\xbee pri zgodnjih vreten\xc4\x8darjih. Njegove zametke je mogo\xc4\x8de najti tudi pri ribah s parnimi plavutmi._NEWLINE_Oblika medenice, predvsem usmerjenost iliakalnih grebenov ter oblika in globina acetabule, odra\xc5\xbea slog gibanja in telesno maso \xc5\xbeivali. Pri dvono\xc5\xbenih sesalcih so iliakalni grebeni vzporedni z vertikalno usmerjenimi sakroiliakalnimi sklepi, medtem ko so pri \xc5\xa1tirino\xc5\xbenih sesalcih vzporedni s horizontalno usmerjenimi sakroiliakalnimi sklepi. Pri te\xc5\xbejih sesalcih, \xc5\xa1e posebej pri \xc5\xa1tirino\xc5\xbenih, je medenica usmerjena bolj vertikalno, kar ji omogo\xc4\x8da podpiranje ve\xc4\x8dje te\xc5\xbee, ne da bi se pri tem dislocirali sakroiliakalni sklepi ali ne da bi pri tem pri\xc5\xa1lo do torzije hrbtenice.'